**Eksempel på et undervisningsforløb hvor grundfaget samfundsfag på eux er i samspil med fagretningen ”Byggeri, energi og konstruktion”.**

Vi eksemplificerer med et forløb i fagretningen ”Byggeri, energi og konstruktion” og i et modul på 4 uger med det fælles tema ”Byg et hus”. Forløbet sker i samspil med samfundsfag på C-niveau.

Forløbet retter sig mod uddannelserne til murer, tømrer, snedker og maler.

Eleverne arbejder med en case, hvor de skal hjælpe en kunde, som er en familie, som har besluttet af bygge et hus selv. Familien har fundet en grund i området, hvor de gerne vil bo, og nu skal eleverne hjælpe familien med at søge om byggetilladelse hos kommunen. Der er mange afdelinger og eleverne skal ved hjælp af kommunens hjemmeside finde ud af, hvordan man laver en sådan ansøgning, og hvor den skal afleveres.

I ansøgningen skal eleverne vedlægge tegning af det færdige hus med brug af et program til skitsering og modellering (fx SketchUp), i målestoksforhold, og de enkelte dele beskrives ud fra materialevalg og udførelse. Eleverne skal også tage stilling til, hvordan de vil sørge for sikkerhed på byggepladsen samt hvilke jobprofiler, der vil være repræsenterede undervejs.

Eleverne er opdelt i grupper på 3-4 elever, og hver gruppe bygger en sektion af huset, som til sidst samles og der rejses spær og holdes rejsegilde. Eksempler på byggeopgaver er: opmuring af vægge; fremstilling og montering af spær og andre tagkonstruktioner; fremstilling af dør og møbler; dekoration og overfladebehandlinger.

For at styre processerne under byggeprojektet, er der ansat indtil flere bygherrer/projektledere, som kan finde på at give eleverne en delopgave, der bidrager til det samlede projekts udførelse. Alle delopgaverne skal fremlægges for, og godkendes af den projektleder, der har givet jer opgaven.

I værkstedsundervisningen indgår faget metodelære. Det har fokus på faglige arbejdsmetoder, metodernes relevans, fagmetoder i forhold til miljø, sikkerhed, kvalitet og bæredygtighed. Eleverne skal også arbejde med ressourceoptimering og genbrug.

(kilde: Syddansk Erhvervsskole: GF1-Generelt. Lokal undervisningsplan for grundforløbets 1. del.)

I dette eksempel retter vi fokus på følgende fag og faglige mål.

**Erhvervsfag 1 – Erhvervsintroduktion**

Faglige mål. Undervisningens mål er, at eleven på grundlæggende niveau kan:

1. udføre enkle erhvervsfaglige arbejdsopgaver efter instruktion.

2. anvende forståelse for bæredygtighed, arbejdsmiljø, sikkerhed og ergonomi i en arbejdsproces.

3. følge og indgå i enkle arbejdsprocesser, der indgår i flere erhvervsfaglige uddannelser.

**Erhvervsfag 2 – Arbejdspladskultur**

Faglige mål. Undervisningens mål er, at eleven på grundlæggende niveau kan:[[1]](#footnote-1)

1. udvise forståelse for hvordan en produktiv og inkluderende arbejdspladskultur kan skabes.

2. udvise forståelse for samarbejde og samspils betydning i en arbejdsproces.

3. planlægge og tilrettelægge enkle arbejdsprocesser.

4. diskutere arbejdspsykologiske emner og interkulturelle faktorers indflydelse på menneskers adfærd.

5. reflektere over egen rolle og egen deltagelse i samarbejde om arbejdsopgaver.

6. forholde sig hensigtsmæssigt til enkle og overskuelige eksempler på samspillet mellem den enkelte medarbejder og virksomheden.

**Samfundsfag på C-niveau eux**

Samfundsfag valgte i dette samspil, at lægge vægten på fagets mål 1 og mål 4, hvor det siges, at undervisningens mål er, at eleven kan

(Mål 1) diskutere samfundsmæssige problemer på et samfundsfagligt grundlag og argumentere for egne synspunkter og vurdere andres holdninger og argumenter,

Bedømmelseskriterier:

Eleven diskuterer samfundsmæssige problemstillinger ved brug af faglige begreber

Eleven argumenterer for egne synspunkter og

Forholder sig til andres holdninger og argumenter

(Mål 4) anvende viden og begreber om den teknologiske udvikling, samfundsudviklingen og socialiseringsmønstre til at diskutere samfundsmæssige problemer inden for eget uddannelsesområde.

Bedømmelseskriterier:

Eleven diskuterer uddannelsesrelevante problemstillinger med anvendelse af viden om den teknologiske udvikling, samt viden om menneskers handlinger i sociale sammenhænge

Det er jo tydeligt, at mange mål er på spil, og at det kan skabe stor kompleksitet, men med den rigtige timing kan der også skabes sekvenser med meningsskabende fokusering.

I forløbet var der i en sådan sekvens fokus på bæredygtighed. Sekvensen kunne både bygge på erhvervsfag 1’s mål om bæredygtighed, arbejdsmiljø, sikkerhed og ergonomi i en arbejdsproces og samfundsfags mål om at anvende viden og begreber om den teknologiske udvikling, samfundsudviklingen og socialiseringsmønstre til at diskutere samfundsmæssige problemer inden for eget uddannelsesområde.

I forløbet anvendte eleverne i høj grad materiale skabt af underviserne, men mindre teknisk kyndige undervisere kunne fx anvende teksterne *Dilemmaer og overvejelser i det bæredygtige*

*Byggeri.* InnoBYG, august 2014 og *Casehæfte. Bliv bedre til bæredygtighed – to eksempler på bæredygtigt byggeri.* Januar 2020.

De nævnte tekster kunne også anvendes til at sætte vigtige værdidiskussioner på dagsordenen, fordi bæredygtighed med det samme rejser spørgsmålet om prioriteringer og dilemmaer.

Ved at rette fokus på bæredygtigt byggeri understøttede forløbet, at eleverne tænkte undersøgende og kritisk om arbejdsprocesser, produkter og materialeanvendelse.

Processen vedr. byggetilladelse giver også eleverne mulighed for at sætte sig ind i lovgivning og processer vedrørende byggetilladelse.

**Tegn på elevernes opnåede læringsudbytte**

Vi ser i forløbet særligt efter om eleverne

* kan begrunde valg af fremgangsmåder, materialer og konstruktion ud fra kriterier om social, økonomisk og miljømæssig bæredygtighed,
* er lyttende og undersøgende på forskellige positioner i debatten om bæredygtighed i erkendelse af dilemmaer og nødvendige prioriteringer,
* begrunde egne synspunkter med dokumentation og logisk argumentation,
* har viden om materialer, teknologi og konstruktion i byggeri, som har betydning for bæredygtighed,
* kan begrunde valg og fravalg af materialer, teknologi og konstruktion med hensynet til bæredygtighed,
* kan udføre håndværket med mindst muligt spild
* kan overveje bæredygtigt byggeri med brug af modellen ”det økonomiske kredsløb”.

De pågældende tegn kan iagttages undervejs i forløbet i det eleverne kommunikerer, producerer og udfører. De vil også kunne vurderes i deres mundtlige præstation ved prøven.

1. Sproglige fejl i bekendtgørelsen har gjort det nødvendigt at justere formuleringen af de faglige mål. Her anvender vi den justering som Syddansk Erhvervsskole har foretaget. [↑](#footnote-ref-1)